钦定古今图书集成/明伦汇编/官常典/第070卷 > 衡阳王钧 永阳王子珉
## 钦定古今图书集成/明伦汇编/官常典/第070卷 > 衡阳王钧 永阳王子珉

按《南齐书衡阳元王道度传》：“钧字宣礼，永明四年，为
江州刺史，加散骑常侍。母区贵人卒，居丧尽礼。六年，
迁为征虏将军。八年，迁骁骑将军，常侍如故，乃转左
卫将军。钧有好尚，为世祖所知。兄弟中恩遇次鄱阳
王锵。十年，转中书令，领石头戍事。迁散骑常侍，秘书
监，领骁骑如故。不拜。隆昌元年，改加侍中，给扶。海陵”
立，转抚军将军，侍中如故。寻遇害，年二十二。明帝即
位，以永阳王子珉仍本国，继元王为孙。子珉字云玙，
世祖第二十子也。永明七年，封义安王，后改永阳。永
泰元年见害，年十四。复以武陵昭王晔第三子子坦
奉元王后。

按《南史》本传：钧字宣礼，年五岁，所生区贵人病，便加
惨悴，左右依常以五色粄饴之，不肯食，曰：“须待姨差。”
年七岁，出继衡阳元王，见高帝未拜，便涕泗横流。高
帝执其手曰：“伯叔父犹父，勿怨。所以令汝出继，以汝
有意，堪奉烝尝故耳。”即敕外如先给通幰车、雉尾扇
等事，依正王。区贵人卒，居丧尽礼，服阕，当问讯武帝，
尫羸骨立，登车三上不能升，乃止。典签曹道人具以
闻，武帝即幸钧邸，见之怆然，还谓褚蓁曰：“昨见衡阳，
犹奇毁损，卿可数相抚悦。”先是，贵人以华钗厨子并
剪刻锦绣中倒炬凤凰、莲芰星月之属赐钧，以为玩
弄。贵人亡后，每岁时及朔望，辄开视再拜哽咽，见者
皆为之悲。性好学，善属文，与琅邪王智深以文章相
会，济阳江淹亦游焉。武帝谓王俭曰：“衡阳王须文学，
当使华实相称，不得止取贵游子弟而已。”乃以太子
舍人萧敷为文学。钧常手自细书写《五经》为一卷，置
于巾箱中，以备遗忘。侍读贺玠问曰：“殿下家自有坟
索，何须蝇头细书，别置巾箱中？”答曰：“巾箱中有《五经》，

及时事。会稽孔珪家起园，列植桐柳，多构山泉，殆穷
真趣。钧往游之，珪曰：“殿下处朱门，游紫闼，讵得与山
人交邪？”答曰：“身处朱门而情游江海，形入紫闼而意
在青云。”珪大美之。吴郡张融，清抗绝俗，虽王公贵人，
视之傲如也，唯雅重钧。谓从兄绪曰：“衡阳王飘飘有
凌云气，其风情素韵，弥足可怀。融与之游，不知老之
将至。”见赏如此。历位秘书监。延兴元年，为明帝所杀。
明帝立，以永阳王子珉仍本国，继元王为孙。